CELEX: 32016D0253
Language: el
Date: 2015-11-25 00:00:00
Title: Απόφαση (ΕΕ) 2016/253 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με την κινητοποίηση του μηχανισμού ευελιξίας για τη λήψη άμεσων δημοσιονομικών μέτρων για την αντιμετώπιση της προσφυγικής κρίσης

24.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 47/6
            
         ΑΠΌΦΑΣΗ (ΕΕ) 2016/253 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 25ης Νοεμβρίου 2015
   σχετικά με την κινητοποίηση του μηχανισμού ευελιξίας για τη λήψη άμεσων δημοσιονομικών μέτρων για την αντιμετώπιση της προσφυγικής κρίσης
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη διοργανική συμφωνία, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (1), και ιδίως το σημείο 12,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 11 του κανονισμού (ΕΕ, Ευρατόμ) αριθ. 1311/2013 του Συμβουλίου (2) επιτρέπει την κινητοποίηση του μηχανισμού ευελιξίας, εντός ανώτατου ορίου ύψους 471 εκατ. EUR ετησίως (τιμές 2011) για τη χρηματοδότηση σαφώς προσδιορισμένων δαπανών οι οποίες δεν θα μπορούσαν να χρηματοδοτηθούν στο πλαίσιο των διαθέσιμων ανώτατων ορίων για έναν ή περισσοτέρους άλλους τομείς.
            
         
               (2)
            
            
               Λόγω των επειγουσών αναγκών, είναι αναγκαία η κινητοποίηση σημαντικών συμπληρωματικών ποσών για τη χρηματοδότηση μέτρων για την άμβλυνση της μεταναστευτικής και προσφυγικής κρίσης.
            
         
               (3)
            
            
               Μετά την εξέταση όλων των δυνατοτήτων ανακατανομής πιστώσεων στο πλαίσιο του ανώτατου ορίου δαπανών του τομέα 3 («Ασφάλεια και Ιθαγένεια»), και του τομέα 4 («Η Ευρώπη στον κόσμο»), κρίνεται αναγκαία η κινητοποίηση του μηχανισμού ευελιξίας, προκειμένου να συμπληρωθεί η χρηματοδότηση στον γενικό προϋπολογισμό της Ευρωπαϊκής Ένωσης για το οικονομικό έτος 2016 πέραν του ανωτάτου ορίου του τομέα 3 με ποσό ύψους 1 506 εκατ. EUR και του τομέα 4 με ποσό ύψους 24 εκατ. EUR για τη χρηματοδότηση μέτρων στον τομέα της μετανάστευσης και των προσφύγων. Τα μη χρησιμοποιηθέντα ετήσια ποσά που ήταν διαθέσιμα στο πλαίσιο των μέσων ευελιξίας των οικονομικών ετών 2014 και 2015 θα πρέπει να χρησιμοποιηθούν για την κινητοποίηση αυτή.
            
         
               (4)
            
            
               Με βάση την αναμενόμενη πορεία των πληρωμών, οι πιστώσεις πληρωμών που αντιστοιχούν στην κινητοποίηση του μηχανισμού ευελιξίας θα πρέπει να κατανεμηθούν σε περισσότερα οικονομικά έτη και υπολογίζονται σε 734,2 εκατ. EUR το 2016, 654,2 εκατ. EUR το 2017, 83,0 εκατ. EUR το 2018 και 58,6 εκατ. EUR το 2019,
            
         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2016, κινητοποιείται ο μηχανισμός ευελιξίας για τη χορήγηση ποσού 1 506 εκατ. EUR σε πιστώσεις ανάληψης υποχρεώσεων στον τομέα 3 («Ασφάλεια και ιθαγένεια») και ποσού 24 εκατ. EUR σε πιστώσεις ανάληψης υποχρεώσεων στον τομέα 4 («Η Ευρώπη στον κόσμο»).
   Τα ποσά αυτά χρησιμοποιούνται για τη χρηματοδότηση μέτρων για τη διαχείριση της προσφυγικής κρίσης.
   2.   Με βάση την αναμενόμενη πορεία των πληρωμών, οι πιστώσεις πληρωμών που αντιστοιχούν στην κινητοποίηση του μηχανισμού ευελιξίας θα είναι ως εξής:
   
               α)
            
            
               734,2 εκατ. EUR το 2016·
            
         
               β)
            
            
               654,2 εκατ. EUR το 2017·
            
         
               γ)
            
            
               83,0 εκατ. EUR το 2018·
            
         
               δ)
            
            
               58,6 εκατ. EUR το 2019.
            
         Τα ειδικά ποσά για κάθε οικονομικό έτος εγκρίνονται σύμφωνα με την ετήσια διαδικασία του προϋπολογισμού.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Στρασβούργο, 25 Νοεμβρίου 2015.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         N. SCHMIT
      
   
   
      (1)  ΕΕ C 373 της 20.12.2013, σ. 1.
   
      (2)  Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τη θέσπιση του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).